Høje foderpriser og østeuropæisk konkurrence kan gøre det svært for nordjyske minkavlere at få en høj fortjeneste.

De nordjyske minkavlere kan stå over for udfordringer i 2013. Det fortæller Niels Mikkelsen, økonomikonsulent hos Landboforeningen Agri Nord, til DR Nordjylland. For foderpriserne presses op af stor efterspørgsel på restprodukter fra fiskehaller og slagterier. Og samtidig har minkproducenter i Polen og Baltikum skaffet sig flere avlsdyr. - Når der er flere tæver rundt omkring i Europa, så vil det resultere i flere skind. Og det kan ikke undgå at presse vores fortjeneste nedad, siger Niels Mikkelsen. Da den nuværende pelspris stadig er høj i forhold til 2011, så maner Niels Mikkelsen til ro på minkmarkedet. Minkbranchen kan ifølge ham holde til en midlertidig lavkonjunktur. /ritzau/